Denne artikkelen mangler kildehenvisninger, og opplysningene i den kan dermed være vanskelige å verifisere. Kildeløst materiale kan bli fjernet.
**Nylig avdød:** Artikkelen handler om en person som døde nylig. Slike biografier kan bli hyppig endret og oppdatert. Les som vanlig Wikipedia med kritisk sans.

**Per Kristian Heggelund Dahl** (født på Skjervøy 12. oktober 1932, død i Oslo 10. februar 2024) var førstearkivar i Arkivverket, historiker, fagbokforfatter og Ibsen-forsker.

Foreldrene var lærer Astrid Kristofa f. Tordahl fra Borge i Lofoten og sokneprest Kristian Heggelund Dahl fra Talvik.

Utdannelse og yrkeskarriere
---------------------------

Per Kristian Heggelund Dahl avla historisk-filosofisk embetseksamen som cand. philol. i 1960 med historie som hovedfag. I 1962 begynte han som arkivar i Riksarkivet og i 1966 som arkivar ved Statsarkivet i Oslo og ble førstearkivar samme sted i 1978. Han pensjonerte seg i 1997.

Arbeidet med historiske dokumenter brakte Dahl inn i mange ulike kildegrupper, som ikke bare trengte arkivsignaturer og saksbeskrivelser, men som også ga unik innsikt i menneskeskjebnene bak Revisjonsdepartementets tørre opplysninger om reiseaktivitet og passtvang, passasjerlister for dampskipene, skyssdagbøker, Postvesenets journaler, og likeledes rettsdokumenter knyttet til foreldreskap ved uekteskapelige barnefødsler, forliksprotokoller, auksjonsforretninger, gjeldsspørsmål og husleiesaker, branntakster, pantebøker, og Ligningsvesenets skattemanntall.

Ibsenforsker
------------

Bokomslag til *Streiflys. Fem Ibsen-studier* (2001).
Dahls brede orientering som historiker gjorde ham spesielt skikket til å gå dramatikeren Henrik Ibsen nærmere etter i sømmene. Dahl begynte et omfattende arbeid med å dokumentere hendelser for å gi eksakt viten og avvise uriktige påstander. Av hans mest betydelige funn var dokumentet hvor Henrik Ibsen påtok seg farskapet for Hans Jacob Hendrichsen, som piken Else Sophie Johannesdatter Birkedalen fødte i 1846.

Han fant alle bevegelser sluppen «Lykkens Prøve» hadde gjort i 1843, og kunne fastslå Henrik Ibsens avreise fra Skien til Grimstad til 16. november 1843. Han fant frem til en serie gjeldssaker som dikteren var innstevnet til, og ga grunn til hans økonomiske problemer i 1860-årene med taksering av alle personlige eiendeler for tvangsauksjon.

En hel rekke aviskronikker så dagens lys i *Aftenposten* og *Bergens Tidende*. De fleste av disse artiklene ble i 2001, sammen en del supplerende opplysninger, utgitt i bokform av Ibsenmuseet i Oslo under tittelen *Streiflys. Fem Ibsen-studier*. Det finnes tallrike referanser til Dahls saksopplysninger og arkivfunn i den tekstkritiske utgaven av Ibsens samlede verker; Henrik Ibsens skrifter.

Dahl giftet seg i 1961 med Martha. De fikk to barn, Solveig, som også er cand. philol. med hovedfag i historie, og Øystein.

Bibliografi
-----------

* 1986: «Fra Ibsens Christiania-år 1857–1864» (s. 193–203). Daniel Haakonsen (red): *Ibsenårbok* 1985/86.
* 1986: «Ibsen-data fra Skien og Grimstad» (s. 207–214). Daniel Haakonsen (red): *Ibsenårbok* 1985/86.
* 1989: «Enkeltheter omkring Ibsens utreise i 1864» (s. 20-25). Anne Wichstrøm (red): *Byminner* nr. 1 – 1989
* 1992: *Fra Skjervøy 1892, slik det engang var*. Oslo: Eget forlag. 20 sider.
* 1996: «Del III. Kataloger og arkivbestand» (s. 151-159). Harald Hals (red.): *Fra Stiftsarkiverne i Kristiania til Statsarkivet i Oslo*. Oslo: Statsarkivet i Oslo 1914 - 1985.
* 2000: «Maintenance proceedings against Henrik Ibsen 1846–1862» (p. 81–96). *Ibsen Studies* Vol. 1 – 2000.
* 2000: «On a letter from Ibsen and one from Vinje» (p. 97–103). *Ibsen Studies* Vol. 1 – 2000.
* 2001: *Streiflys. Fem Ibsen-studier*. (Redaksjon: Erik Henning Edvardsen.) Oslo: Ibsenmuseet. ISBN 82-91615-05-5
	+ Rottem, Øystein 2002: [Bokmelding] – «Nytt lys over Ibsen» (s. 49). *Dagbladet* 8. april 2002.
	+ Skei, Hans H. 2002: [Bokmelding] – «Grundig om besværlige Ibsen-år» (s. 25). *Aftenposten* 10. april 2002.
* 2002: «Med Ibsen til Bergen» *Bergens Tidende* 20. oktober 2002.

Referanser
----------

1. ↑  Erik Henning Edvardsen: *Per Kristian Heggelund Dahl (1932-2024)* - Minneord i Aftenposten 20. februar 2024

Portal: Litteratur